|  |
| --- |
| Til myndigheder og organisationer på  vedhæftede høringsliste |

# Høring over udkast til bekendtgørelse om førelse af et register over pålagte konkurskarantæner

Ved lov nr. 429 af 1. maj 2013 er der i konkursloven indført regler om konkurskarantæne. Det bliver herved muligt at forhindre personer i at påtage sig ledelseshverv i visse virksomheder, hvis de pågældende på grund af groft uforsvarlig forretningsførelse har vist sig uegnede hertil. Justitsministeren sætter loven i kraft ved bekendtgørelse.

Loven fastsætter, at Erhvervsstyrelsen skal føre registret over personer, der er pålagt konkurskarantæne. I den forbindelse kan erhvervs- og vækstministeren efter forhandling med justitsministeren fastsætter regler om førelse af registret, herunder indberetning af pålagte konkurskarantæner til Erhvervsstyrelsens register og om udlevering af oplysninger fra registret.

På denne baggrund sender Erhvervsstyrelsen hermed udkast til bekendtgørelse om førelse af et register over pålagte konkurskarantæner (konkurskarantæneregistret) i høring. Bekendtgørelsen forventes at træde i kraft den 1. december 2013. Bekendtgørelsens ikrafttræden vil blive koordineret med lovens ikrafttræden.

Eventuelle bemærkninger til udkast til bekendtgørelse bedes sendt til Ida Rosenberg, [idaros@erst.dk](mailto:idaros@erst.dk), tlf. 35 29 13 52, eller Helle Jahn, [heljah@erst.dk](mailto:heljah@erst.dk), tlf. 35 29 13 67, senest fredag den 22. november 2013 kl. 12.00.

Med venlig hilsen

Ida Rosenberg

Chefkonsulent